**ΠΑΓΚΟΣΜΙΟΠΟΙΗΣΗ [ΔΙΕΘΝΙΣΜΟΣ] Γ΄ ΛΥΚΕΙΟΥ**

**Ορισμός:** παγκοσμιοποίηση είναι η δημιουργία μεταξύ όλων των κρατών μιας οικονομικής, πολιτικής και πολιτιστικής ζώνης. Είναι μια παγκόσμια αγορά με διακίνηση προϊόντων, ανταλλαγή ιδεών, μετακινήσεων ανθρώπων και εμπορικών συναλλαγών σε ποικίλους τομείς.

**Οφέλη παγκοσμιοποίησης:**

-Συντελεί στην προσέγγιση των κρατών και στην αλληλογνωριμία των εθνών.

-Διευρύνει το άνοιγμα των αγορών, τις ελεύθερες συναλλαγές και οι επιχειρήσεις κάθε κράτους μεγιστοποιούν τα κέρδη τους καθώς απευθύνονται στη διεθνή αγορά και σε παγκόσμιο αγοραστικό κοινό.

-Μεταξύ των κρατών σφυρηλατείται η ενότητα, η υποστήριξη, η συνεργασία και η κατανόηση.

-Όλη η γη γίνεται ένα ‘’ πλανητικό χωριό’’ χωρίς σύνορα. Οι κάτοικοι όλων των χωρών [τουρίστες, μετανάστες, επιχειρηματίες], μετακινούνται εύκολα και γρήγορα.

-Δημιουργείται μεταξύ των χωρών κλίμα αλληλεγγύης, εμπιστοσύνης, ειρήνης, δικαιοσύνης, ελευθερίας, προόδου, με την αποστολή διπλωματικών ή αθλητικών αποστολών.

-Δημιουργείται ένας παγκόσμιος πολιτισμός χάρη στην ανταλλαγή ιδεών, απόψεων, μορφωτικών σχέσεων. Ο πολιτισμός κάθε χώρας εναρμονίζεται με της άλλης, αλληλοσυμπληρώνονται, με τη γνωριμία παραδόσεων, ηθών, εθίμων, συνηθειών.

-Η συμβίωση διαφορετικών εθνοτήτων παραμερίζει τον σωβινισμό, το ρατσισμό, την ξενοφοβία, τις τοπικιστικές προκαταλήψεις, ενώ γεφυρώνονται οι ιδεολογικές διαφορές.

-Ο κόσμος γίνεται μικρότερος και αλληλεξαρτώμενος. Ό,τι και αν συμβαίνει και στο πιο απομακρυσμένο μέρος της γης μαθαίνεται παντού μέσα από τα ΜΜΕ και τ’ άλλα τεχνολογικά μέσα.

-Χάρη στην παγκοσμιοποίηση πολλοί διεθνείς οργανισμοί ΟΗΕ,UNESKO,UNICEF,ΝΑΤΟ,Ε.Ε αποκτούν κύρος καθώς προστατεύουν τ’ ανθρώπινα δικαιώματα, καλλιεργείται μεταξύ των λαών ο διάλογος η φιλία, ο ευγενής ανταγωνισμός, επιλύονται ειρηνικά οι διαφορές, καταγγέλλονται οι αδικίες, περιφρουρούνται τα φτωχά και ανίσχυρα κράτη μέσω του διεθνούς δικαίου από επίδοξους πολιτικούς και καιροσκόπους ηγέτες.

-Μέσω της παγκοσμιοποίησης προωθείται η επιστημονική συνεργασία σε θέματα υγείας, τεχνολογίας και έρευνας.

-Διευρύνεται η οικονομική ανάπτυξη μέσω της αύξησης της παραγωγής, ενώ παράλληλα αναπτύσσονται τα γράμματα και οι τέχνες.

-Ανακουφίζονται με τη συνεργασία πολλών κρατών τριτοκοσμικές χώρες από την πείνα, τη δίψα, τις αρρώστιες, τις συνθήκες διαβίωσης, παίρνονται αποφάσεις για περιβαλλοντικά θέματα που αφορούν το οικοσύστημα[ καταστροφή φυσικού περιβάλλοντος, ρύπανση, τρύπα του όζοντος, λιώσιμο πάγων, θερμοκρασία κ.λ.π.

**Κίνδυνος της παγκοσμιοποίησης:**

-Η χωρίς όρια επικοινωνία των λαών κρύβει κινδύνους για την εθνική τους συνείδηση.

-Ενισχύεται η οικονομική εξάρτηση των αδύναμων κρατών από τα ισχυρά αφού οι ασθενείς οικονομίες δεν επιβιώνουν μέσα στον διεθνή ανταγωνισμό, με αποτέλεσμα να ισοπεδώνονται συναισθήματα και αξίες των λαών.

-Αλλοιώνεται η γλώσσα λόγω παρείσφρησης ξένων γλωσσικών στοιχείων.

-Οδηγεί πολλούς στην ξενομανία, τη δουλική μίμηση προτύπων, με αποτέλεσμα την πολιτισμική αλλοτρίωση.

-Τα κράτη, κυρίως τα αδύναμα, δέχονται εσωτερικές επεμβάσεις από τα ισχυρότερα με αποτέλεσμα να καταργείται η φυσιογνωμία τους και να οδηγούνται στην υποτέλεια.

-Οι λαοί χάνουν την πολιτιστική τους ταυτότητα, αφού η παγκοσμιοποίηση επηρεάζει ήθη, έθιμα, αξίες, ιδανικά, κυρίως μέσα από την πληροφοριακή καταιγίδα των ΜΜΕ.

-Η παγκοσμιοποίηση συχνά καταργεί ανθρώπινα δικαιώματα, προάγει το αθέμιτο κέρδος, καταργεί νόμους για να εξυπηρετήσει τα συμφέροντα των δυνατών.

-Αποδυναμώνει τη δημοκρατία, επεμβαίνει στη ζωή των πολιτών, μέσω παγκοσμίων οργανισμών όπως το ΔΝΤ και η Παγκόσμια τράπεζα.

-Όταν τα έθνη αισθάνονται έντονα τον σαρωτικό άνεμο της παγκοσμιοποίησης τότε αναζωπυρώνεται ο ρατσισμός, ο εθνισμός.

-Από την παρέμβαση των ισχυρών στα αδύναμα κράτη διακυβεύεται η ελευθερία των πολιτών, τα εργασιακά τους δικαιώματα απειλούνται, τα συνταξιοδοτικά προγράμματα αλλάζουν σε βάρος τους.

-Η οικονομική καταστροφή μιας χώρας μπορεί να οδηγήσει όλη την ανθρωπότητα σε μεγάλη κρίση με αλυσιδωτές συνέπειες[χρηματιστήριο, τραπεζικό σύστημα].

-Με τον τουρισμό συχνά εκφυλίζεται ο πολιτισμός μικρών λαών.

-Με την παγκοσμιοποίηση συνδέονται όροι όπως μαζοποίηση, χρησιμοθηρία, ανταγωνισμός, ατομικισμός, υπερκατανάλωση, οικονομικός ιμπεριαλισμός, ’’ομογενοποίηση λαών.’’